C 214/160
EL
Επίσημη Εφημερίδα της Ευρωπαϊκής Ένωσης
16.6.2023
Πέμπτη 19 Ιανουαρίου 2023
14.
επισημαίνει την ανάγκη για μια φιλόδοξη αναθεώρηση του κανονισμού για την ΚΟΑ με σκοπό να ενισχυθεί η συμβολή του στα εισοδήματα του τομέα και στη σταθερότητα της αγοράς, καθώς και στη βελτίωση του μάρκετινγκ των αλιευτικών προϊόντων και την αύξηση της προστιθεμένης αξίας τους· στο πλαίσιο αυτό, τονίζει πόσο σημαντικό είναι να δημιουργηθούν πιστοποιημένα σήματα για τα θαλασσινά και μηχανισμοί εμπορικού σήματος αλιευτικών προϊόντων, καθώς και να αυξηθεί η ιχνηλασιμότητα στην αλυσίδα εφοδιασμού, κάτι που με τη σειρά του θα βελτιώσει την ενημέρωση των καταναλωτών, θα τους ενθαρρύνει να αγοράζουν θαλασσινά τοπικής προέλευσης και βιώσιμης προέλευσης και θα αυξήσει την ενημέρωσή τους σχετικά με τα προϊόντα αλιείας μικρής κλίμακας· 15.
ζητεί τη διευκόλυνση προγραμμάτων στήριξης της αλιείας μικρής κλίμακας μέσω του ΕΤΘΑΥ με στόχο τη βελτίωση των επιχειρηματικών και οργανωτικών ικανοτήτων, τη μείωση του κόστους παραγωγής, τη βελτίωση των τιμών πρώτης πώλησης και την εξασφάλιση οικονομικής και περιβαλλοντικής βιωσιμότητας, κυρίως χάρη σε έναν πιο βιώσιμο και πιο σύγχρονο στόλο· 16. επισημαίνει τις δυσκολίες που εξακολουθεί να αντιμετωπίζει ο τομέας της αλιεία μικρής κλίμακας, οι οποίες μπορούν επίσης να επιδεινώνονται από την αστάθεια και την αύξηση των τιμών των καυσίμων και λοιπών εισροών, μια κατάσταση που επηρεάζει ιδιαίτερα τα λιγότερο ανταγωνιστικά κομμάτια του στόλου και συγκεκριμένα την μικρής κλίμακας, την παραδοσιακή και την παράκτια αλιεία·
Βελτίωση των συνθηκών λειτουργίας και διασφάλιση του μέλλοντος της μικρής κλίμακας, της παραδοσιακής και της παράκτιας αλιείας 17. εκφράζει την ικανοποίησή του διότι το ΕΤΘΑΥ παρέχει τη δυνατότητα υποστήριξης του εκσυγχρονισμού, της αντικατάστασης ή της απόκτησης νεότερων κινητήρων που εκπέμπουν λιγότερο CO2, συμπεριλαμβανομένων κινητήρων που χρησιμοποιούν νέες ενεργειακά αποδοτικές τεχνολογίες και εναλλακτικά καύσιμα που εκπέμπουν λιγότερο CO2· θεωρεί ότι θα πρέπει να χρησιμοποιηθούν τα υψηλότερα υφιστάμενα ποσοστά συγχρηματοδότησης· προειδοποιεί ότι πολλές από αυτές τις εναλλακτικές λύσεις μηχανοκίνησης δεν έχουν ακόμη αναπτυχθεί επαρκώς ή συνεπάγονται σημαντική αύξηση της ολικής χωρητικότητας, όπως συμβαίνει στην περίπτωση ορισμένων ηλεκτρικών κινητήρων· 18.
υπογραμμίζει ότι σε ορισμένες περιοχές, η πλειονότητα του τομέα της αλιείας μικρής κλίμακας εξαρτάται από τις επιδοτήσεις στα καύσιμα· προειδοποιεί ότι η πρόταση της Επιτροπής για οδηγία του Συμβουλίου, σχετικά με την αναδιάρθρωση του ενωσιακού πλαισίου φορολογίας των ενεργειακών προϊόντων και της ηλεκτρικής ενέργειας (COM(2021)0563), με τον τερματισμό της σημερινής υποχρεωτικής εξαίρεσης για τον τομέα της αλιείας και με την εισαγωγή ελάχιστου φορολογικού συντελεστή, θέτει σε κίνδυνο την επιβίωση της πλειονότητας του κομματιού της αλιείας μικρής κλίμακας αφού δεν μπορούν να κάνουν μακρινά ταξίδια για να ανεφοδιαστούν σε λιμάνια με χαμηλότερες τιμές· ζητεί από την Επιτροπή και τα κράτη μέλη να διασφαλίσουν ίσους όρους σε διεθνές επίπεδο και, ως εκ τούτου, να συνεχίσουν να απαλλάσσουν τον αλιευτικό κλάδο από τη φορολογία των καυσίμων· τονίζει ότι οποιαδήποτε νέα προσέγγιση θα πρέπει να μην συνεπάγεται επιβάρυνση για την αλιεία μικρής κλίμακας και να επικεντρώνεται σε εναλλακτικές λύσεις που θα δίνουν στον τομέα τη δυνατότητα να συνδυάζει μια δίκαιη μετάβαση προς τους στόχους που ορίζονται στην Πράσινη Συμφωνία με την ικανότητα οικονομικής ανάπτυξης και διασφάλισης αξιοπρεπών συνθηκών για τους εργαζομένους του· θεωρεί, στο πλαίσιο αυτό και δεδομένου του σημερινού υψηλότατου πληθωρισμού στις τιμές των καυσίμων, ότι θα μπορούσαν να προβλεφθούν έκτακτα μέτρα από τα κράτη μέλη για την παροχή βοήθειας στο τμήμα της αλιείας μικρής κλίμακας, της παράκτιας και της παραδοσιακής αλιείας έναντι της αναμενόμενης αύξηση του κόστους παραγωγής και δη στο πλαίσιο του ΕΤΘΑΥ και των εθνικών επιχειρησιακών προγραμμάτων· 19. επισημαίνει τις δυσκολίες και τις σοβαρές δυσμενείς οικονομικές και κοινωνικές επιπτώσεις της κρίσης COVID-19 στον τομέα της αλιείας και τη σημασία που έχει για τα κράτη μέλη η διοχέτευση των διαθέσιμων εθνικών και ενωσιακών κονδυλίων, εάν χρειαστεί, καθώς και την εξέταση έκτακτων μέτρων για την παροχή βοήθειας στους αλιείς, συμπεριλαμβανομένων των εργαζομένων, για την αντιμετώπιση κρίσεων ή διαταραχών της αγοράς· ζητεί από τα κράτη μέλη να χρησιμοποιήσουν τους πόρους που διατίθενται μέσω των μηχανισμών αντιμετώπισης κρίσεων για τη στήριξη της αλιείας μικρής κλίμακας· υπογραμμίζει ότι, παρά την κρίση, ο τομέας της μικρής κλίμακας παράκτιας αλιείας δεν έπαψε να λειτουργεί, παρέχοντας στους πολίτες της ΕΕ πρόσβαση σε ψάρια και θαλασσινά και δη σε απομονωμένες παράκτιες περιοχές, νησιά και εξόχως απόκεντρες περιοχές· 20. προτρέπει τα κράτη μέλη να διαθέσουν κονδύλια από τον μηχανισμό ανάκαμψης και ανθεκτικότητας για επενδύσεις στον παράκτιο στόλο μικρής κλίμακας, προκειμένου να βοηθήσουν τους αλιείς και τους εργαζόμενους, ως επί το πλείστον γυναίκες, που διεκπεραιώνουν βοηθητικές εργασίες, όπως είναι οι επισκευαστές διχτυών, οι εκφορτωτές και οι συσκευαστές, καθώς και τους εν γένει εργαζομένους· 21. προτρέπει την Επιτροπή να διευκολύνει, υπό την αιγίδα του ΕΤΘΑΥ, την τομεακή στήριξη για την εγκατάσταση υποδομών αποθήκευσης, κατάψυξης και ψύξης και για τη διατήρηση της ψυκτικής αλυσίδας από το σκάφος έως τον τελικό καταναλωτή· θεωρεί ότι η στήριξη αυτή αποτελεί καθοριστικό στοιχείο για να μπορέσει το τμήμα της αλιείας μικρής κλίμακας να αξιοποιήσει πλήρως τους αλιευτικούς πόρους — χωρίς καταστροφή ή εξάντληση αποθεμάτων — καθώς και για να διασφαλιστεί ο τακτικός εφοδιασμός και η παράδοση φρέσκων και υψηλής ποιότητας προϊόντων στο κοινό, στον τομέα της Horeca και στη βιομηχανία μεταποίησης τροφίμων·